[{"text_idx": "#000000", "text": "HafanLlywodraethuCyrff LlywodraethuPapurau llywodraethuCyrff CynghoriCysylltwch a\u0302 niCymraegEnglish"}, {"text_idx": "#000004", "text": "Yn Ystyried Buddsoddi?Chwilio am Fuddsoddiad?"}, {"text_idx": "#000005", "text": "Y Newyddion DiweddarafDigwyddiadau ar y gweill"}, {"text_idx": "#000007", "text": "Yng nghanol mis Mai cafwyd cymysgedd helaeth o benawdau o fentrau sgiliau mewn llawer o sectorau gwahanol, gyda\u2019r adroddiad diweddaraf am y Sector Technoleg Ariannol yn datgelu cynnydd aruthrol mewn niferoedd swyddi, yn ogystal a\u0302 rhybudd bod prinder talent byd-eang ar y gorwel \u2013 felly roedd yn dda gweld lansiad Gwobrau STEM Cymru ar gyfer 2022, gan ddathlu\u2019r sgiliau technoleg aruthrol sydd gennym yn ein rhanbarth, yn ogystal a\u0302 Coadec a Tramshed Tech yn dod at ei gilydd i wella ein tirwedd busnesau technoleg newydd."}, {"text_idx": "#000009", "text": "Twf enfawr o ran swyddi yn y Sector Technoleg Ariannol \u2013 gyda phrinder talent ledled y byd"}, {"text_idx": "#000010", "text": "Cafwyd cynnydd eithriadol o fwy na 182% yn nifer y swyddi technegol yn sector technoleg ariannol y byd ar gyfer chwarter cyntaf 2022 \u2013 gyda\u2019r wyth prif \u2018mega-hyb\u2019 technoleg ariannol yn cyfrif am dros 90% o\u2019r holl swyddi technoleg ariannol newydd a hysbysebir ledled y byd."}, {"text_idx": "#000011", "text": "Mae\u2019r canfyddiadau o Adroddiad Talent Technoleg Ariannol Byd-eang Robert Walters yn tynnu sylw at sut mae technoleg ariannol \u2013 sy\u2019n sector blaenoriaeth i Brifddinas-ranbarth Caerdydd \u2013 yn un o\u2019r diwydiannau o\u0302l-bandemig sy\u2019n tyfu gyflymaf, gan berfformio\u2019n well na\u2019r farchnad ehangach gan dros 300%."}, {"text_idx": "#000012", "text": "Yn o\u0302l adroddiad yr wythnos diwethaf, bydd y sector yn wynebu rhwystrau mawr eleni wrth i brinder talent aci\u0301wt ledled y byd gydio \u2013 gyda chrynodiad parhaus o dalent yn yr wyth gwlad sy\u2019n cael eu cydnabod am eu hecosystemau technoleg ariannol: Awstralia, Tsieina, Japan, yr Iseldiroedd, Singapo\u0302r, Sbaen, y DU ac UDA."}, {"text_idx": "#000013", "text": "Mae\u2019r adroddiad yn nodi Peirianneg Meddalwedd a Datblygu Meddalwedd fel y rolau y mae\u2019r galw mwyaf amdanynt ym maes technoleg ariannol ledled y byd, gan gyfrif am draean o\u2019r holl swyddi a hysbysebir ym maes technoleg ariannol \u2013 gyda San Francisco (+40%), Efrog Newydd (+33%) a Singapo\u0302r (+33%) i gyd yn recriwtio datblygwyr e\u0302n masse. Ar yr un pryd, mae tuedd ehangach yn dod i\u2019r amlwg ar gyfer sgiliau a all greu technoleg ariannol-fel-gwasanaeth, llwyfannau cwmwl hybrid, cyllid wedi\u2019i wreiddio a gwell brofiad i gwsmeriaid."}, {"text_idx": "#000014", "text": "Mae\u2019n ymddangos bod y sector hefyd ar ei ho\u0302l hi o ran amrywiaeth \u2013 gyda menywod yn cyfrif am lai na chwarter o\u2019r dalent dechnoleg ariannol ledled y byd, mewn cyferbyniad llwyr a\u0302\u2019r nifer gynyddol o fenywod mewn gwasanaethau technoleg ac ariannol \u2013 mae menywod yn cyfrif am fwy na thraean o\u2019r boblogaeth sy\u2019n gweithio yn y sectorau hynny. Ymddengys mai gan sector technoleg ariannol San Francisco y timau mwyaf amrywiol o ran rhywedd, gyda 28% o\u2019r gweithwyr yn fenywod \u2013 mae\u2019r DU yn y 6ed safle gyda 22%."}, {"text_idx": "#000016", "text": "Gyda phrinder sgiliau ym maes technoleg ariannol \u2013 ac ym maes technoleg yn gyffredinol \u2013 yn y newyddion bron trwy\u2019r amser, mae\u2019n galonogol gweld lansiad Gwobrau STEM Cymru ar gyfer 2022, i dynnu sylw at bwysigrwydd STEM (Gwyddoniaeth, Technoleg, Peirianneg, Mathemateg) i Gymru a\u2019r byd."}, {"text_idx": "#000017", "text": "Yn dilyn llwyddiant y gwobrau cyntaf, bydd digwyddiad 2022 yn tynnu sylw at y sefydliadau a\u2019r unigolion sy\u2019n gwneud gwahaniaeth i\u2019r agenda STEM yng Nghymru \u2013 gyda\u2019r seremoni\u2019n cael ei chynnal ar 28 Hydref yn Neuadd y Ddinas yng Nghaerdydd."}, {"text_idx": "#000018", "text": "Y dyddiad cau ar gyfer ceisiadau yw 9 Medi, ar gyfer pedwar categori ar ddeg sy\u2019n dathlu\u2019r ffigyrau allweddol sy\u2019n arwain y sector yng Nghymru, y busnesau arloesol sy\u2019n effeithio\u2019n gadarnhaol ar economi Cymru, yr arloeswyr sy\u2019n mynd i\u2019r afael a\u0302\u2019r bwlch yn amrywiaeth STEM \u2013 a\u2019r arweinwyr meddwl sy\u2019n ysbrydoli ac yn codi dyheadau\u2019r genhedlaeth nesaf."}, {"text_idx": "#000021", "text": "Mae\u2019r Gynghrair dros Economi Ddigidol (Coadec), sy\u2019n sefydliad polisi annibynnol sy\u2019n cefnogi busnesau newydd a rhai sy\u2019n ehangu ledled y DU, wedi dechrau canolbwyntio ar ranbarthau\u2019n ddiweddar ac wedi troi eu sylw at Gymru \u2013 gan uno a\u0302 Tramshed Tech i ymgymryd a\u0302 phrosiect ymchwil 5 mis i ecosystem dechnoleg Cymru, gan amlinellu sut y gall llunwyr polisi lleol wella\u2019r amgylchedd ar gyfer busnesau technegol newydd a rhai sy\u2019n ehangu yn ein rhanbarth."}, {"text_idx": "#000022", "text": "Bydd Coadec yn manteisio ar gymuned Tramshed Tech o fusnesau newydd a busnesau sy\u2019n ehangu er mwyn deall yn well yr heriau sy\u2019n wynebu\u2019r ecosystem dechnoleg yng Nghymru, gan ganolbwyntio\u2019n benodol ar fynediad i dalent, ynghyd a\u0302 mynediad i gyllid a chreu prosesau rheoleiddio technoleg sy\u2019n hwyluso twf, dan y brand newydd, COADEC CYMRU."}, {"text_idx": "#000025", "text": "O ystyried bod cynaliadwyedd yn sbardun mor allweddol i genhadaeth Prifddinas-ranbarth Caerdydd, croesawyd y newyddion bod Cwmni Hyfforddiant Cambrian sydd wedi ennill sawl gwobr yn ehangu ei di\u0302m rheoli adnoddau cynaliadwy i gynnwys Cymru gyfan."}, {"text_idx": "#000026", "text": "Mae\u2019r cwmni eisoes yn darparu prentisiaethau ar gyfer cwmni\u0308au rheoli gwastraff ar draws Gogledd, Canolbarth a Gorllewin Cymru \u2013 ac mae bellach yn dod a\u0302\u2019i gynnig hyfforddiant i gwmni\u0308au, cynghorau a mentrau eraill sy\u2019n ymwneud a\u0302 rheoli gwastraff ac ailgylchu ar draws ein rhanbarth."}, {"text_idx": "#000027", "text": "Cyflwynir cymwysterau rheoli gwastraff y darparwr hyfforddiant arbenigol trwy\u2019r corff dyfarnu WAMITAB, sy\u2019n galluogi sefydliadau i uwchsgilio eu gweithluoedd ym maes rheoli adnoddau\u2019n gynaliadwy \u2013 un o lwybrau blaenoriaeth Llywodraeth Cymru ar gyfer prentisiaethau sy\u2019n addysgu pobl am effaith ailgylchu a chynaliadwyedd ar yr amgylchedd."}, {"text_idx": "#000028", "text": "Mae Cambrian yn cefnogi llawer o ddysgwyr nad oeddent yn gwneud cynnydd da yn yr ysgol ac sydd ag anghenion dysgu ychwanegol \u2013 gan roi cymorth un i un sy\u2019n addasu\u2019r dysgu i anghenion unigol y dysgwr a\u2019r cyflogwr."}, {"text_idx": "#000031", "text": "Mae\u2019r heddlu eisoes wedi rhoi nifer o\u2019i arweinwyr mwyaf addawol trwy raglen hyfforddiant helaeth gyda\u2019r cwmni hyfforddiant o Barc Cenedlaethol Bannau Brycheiniog \u2013 ar gwrs saith modiwl a ddyluniwyd i wella sgiliau arwain, meithrin ti\u0302m a rheoli pobl, yn ogystal a\u0302 thrafod strategaethau i wella gwydnwch meddyliol mewn sefyllfaoedd heriol."}, {"text_idx": "#000032", "text": "Mae hyfforddiant Call of the Wild wedi\u2019i wreiddio erioed yn nhirwedd odidog Parc Cenedlaethol Bannau Brycheiniog, ond roedd y cwmni\u2019n gyflym i addasu ei gynnig pan gyflwynwyd y cyfnod clo ym mis Mawrth 2020."}, {"text_idx": "#000033", "text": "Trwy addasu\u2019n ddychmygus i amgylchedd hyfforddiant ar-lein, mae\u2019r busnes wedi datblygu ffyrdd newydd ac unigryw o gyflwyno cyrsiau i sicrhau eu bod yn parhau\u2019n brofiad trochol a heriol \u2013 hyd yn oed wrth iddynt gael eu cwblhau\u2019n rhithwir."}, {"text_idx": "#000035", "text": "Er enghraifft, mae un sesiwn hyfforddiant rithwir, o\u2019r enw \u2018Y Tu O\u0302l i Linellau\u2019r Gelyn\u2019, yn defnyddio fideos o nodweddion daearyddol go iawn a\u2019r heriau ffisegol a gre\u0308ir ganddynt \u2013 gan gynnwys afonydd, dyfroedd gwyllt, ogofa\u0302u a chlogwyni \u2013 i gynnig i gyfranogwyr ymarferion ar sail senarios sy\u2019n efelychu\u2019r profiad o fod yn anialwch byd-enwog Canolbarth Cymru."}, {"text_idx": "#000036", "text": "Trwy\u2019r byd rhithwir hwn, mae angen i gyfranogwyr weithio fel ti\u0302m i deithio ar draws y dirwedd wyllt tra\u2019n cwblhau heriau hefyd \u2013 fel arwain ti\u0302m sy\u2019n chwilio am awyren a saethwyd i lawr, gyda\u2019r dasg o ddod o hyd i\u2019r peilot a\u2019i achub o\u2019r mynyddoedd cyn gynted a\u0302 phosibl."}, {"text_idx": "#000037", "text": "Mae\u2019r rhaglen hyfforddiant ysbrydoledig hon wedi galluogi Heddlu De Cymru i fuddsoddi mewn datblygu gweithwyr heb dreulio gormod o amser yn teithio i leoliad hyfforddiant ac oddi yno \u2013 ac wedi sicrhau canlyniadau mesuradwy sy\u2019n cyflawni\u2019r enillion a ddymunir ar y buddsoddiad."}, {"text_idx": "#000038", "text": "I gael rhagor o ddiweddariadau a newyddion am Sgiliau a Thalent yn ne-ddwyrain Cymru (a\u2019r tu hwnt), ewch i /"}]